**UNIUNEA NAŢIONALA A BAROURILOR DIN ROMANIA**

**CONSILIUL UNIUNII**

**HOTĂRÂREA NR. 80**

***17-18 iulie 2020***

**privind adoptarea Regulamentului examenului de absolvire a**

**Institutului Naţional pentru Pregătirea şi Perfecţionarea Avocaţilor**

*În conformitate cu dispozițiile art. 65 lit. f) şi lit. i) din Legea nr. 51 /1995 pentru organizarea şi exercitarea profesiei de avocat, republicată, cu modificările și completările ulterioare, și ale art. 312 alin. ( 1) lit. e) din Statutul profesiei de avocat;*

*Luând în considerare Proiectul Regulamentului examenului de absolvire a Institutului Național pentru Pregătirea şi Perfecționarea Avocaților (INPPA), înaintat de Consiliul de Conducere al INPPA, în conformitate cu art. 13 lit. a) din Statutul INPPA;*

*Luând act de dezbaterile şi votul exprimat în cadrul ședinței;*

*Consiliului Uniunii Naționale a Barourilor din România (UNBR), în ședința din 17-18.07.2020,*

**HOTĂRĂŞTE**

Art. 1. - Se aprobă Regulamentul examenului de absolvire a Institutului Național pentru Pregătirea şi Perfecționarea Avocaților, astfel cum acesta este prevăzut în Anexa la prezenta hotărâre.

Art. 2. - Prezenta hotărâre se publică pe site-ul [www.unbr.ro](http://www.unbr.ro), se comunică barourilor, INPPA şi centrelor teritoriale ale INPPA.

**CONSILIUL U.N.B.R.**

**Anexă la Hotărârea Consiliului UNBR nr. 80/17-18.07.2020**

**REGULAMENT**

**privind organizarea şi desfăşurarea examenului de absolvire a Institutului Naţional pentru Pregătirea şi Perfecţionarea Avocaţilor - I.N.P.P.A.**

**Art. 1.** (1) La finalizarea cu succes a programului de pregătire profesională iniţială organizat în cadrul structurilor l.N.P.P.A., avocatul stagiar este obligat să susţină examenul de absolvire.

(2) Pentru motive temeinice şi dovedite, la cererea avocatului stagiar, Consiliul de Conducere al l.N.P.P.A. poate aproba amânarea susţinerii examenului de absolvire, în proxima sesiune de examen.

(3) Examenul de absolvire a l.N.P.P.A. se desfăşoară conform principiilor transparenţei, echilibrului între verificarea aptitudinilor practic-aplicative şi a cunoştinţelor teoretice, identităţii modalităţilor de examinare şi criteriilor de evaluare la nivel naţional şi la nivelul structurilor teritoriale, caracterului unitar al gradului de dificultate a subiectelor şi al aprecierii aptitudinilor de ordin practic-aplicativ, având în vedere în permanenţă competenţele la nivel naţional ce urmează a fi dobândite prin promovarea examenului.

**Art. 2.** Examenul de absolvire se susţine, în fiecare an, în sistem unitar la nivelul I.N.P.P.A., la data stabilită de Comisia Permanentă a U.N.B.R. Pentru structura centrală și structurile teritoriale ale l.N.P.P.A., locul de desfăşurare a examenului va fi stabilit de conducerea executivă a acestora.

**Art. 3.** (1) Organizarea și desfășurarea examenului de absolvire sunt realizate de o comisie desemnată de Comisia Permanentă a U.N.B.R., în baza propunerilor transmise de conducerea executivă a structurii centrale a I.N.P.P.A., respectiv a centrelor teritoriale ale acestuia.

(2) Comisia de examen este prezidată de conducerea executivă a l.N.P.P.A. În cadrul structurilor teritoriale ale l.N.P.P.A. comisia de organizare a examenului este prezidată de conducerea executivă a respectivelor structuri teritoriale.

**Art. 4.** Examenul de absolvire constă în susținerea a două probe scrise (teste de verificare a cunoştinţelor), cu caracter teoretic şi practic-aplicativ.

**Art. 5.** Examenul de absolvire se desfăşoară la următoarele probe:

a) O probă scrisă (numită „Proba scrisă 1”) se susţine la disciplinele: „Organizarea şi exercitarea profesiei de avocat", „Drept civil", „Drept procesual civil", „Drept penal", „Drept procesual penal".

b) O probă scrisă (numită „Proba scrisă 2”) se susţine la un pachet cuprinzând două discipline opționale, conform planului de formare al I.N.P.P.A..

**Art. 6.** (1) Tematica pentru disciplinele care fac obiectul examenului de absolvire este stabilită de Consiliul de conducere al I.N.P.P.A. prin raportare la programa analitică a acestora, dar fără a se reduce la aceasta. Tematica este publicată cu cel puțin 60 de zile înainte de data examenului pe pagina web a I.N.P.P.A.

(2) La studiul tematicii vor fi avute în vedere actele normative în vigoare, doctrina şi jurisprudenţa publicate în ultimii 5 ani.

(3) Subiectele pentru probele de examen vor fi stabilite numai din tematica disciplinelor de examen, prevăzută la alin. (1).

**Art. 7**. Nu vor fi admişi la susținerea probelor scrise candidaţii care nu au promovat toate disciplinele cuprinse în planul de formare al I.N.P.P.A., potrivit dispozițiilor Regulamentului de organizare și funcționare a I.N.P.P.A..

**Art. 8**. (1) Probele scrise se desfăşoară la aceleaşi date şi ore atât în structura centrală a I.N.P.P.A. cât şi în structurile teritoriale. Proble scrise constau în rezolvarea unor cazuri practice cuprinse în cadrul unor chestionare formate din câte 10 întrebări pentru fiecare disciplină la proba scrisă 1, respectiv din câte 15 întrebări pentru fiecare disciplină la proba scrisă 2. Fiecărei întrebări îi vor corespunde mai multe variante de răspuns, din care una sau două pot fi corecte, existând posibilitatea ca nicio variantă să nu fie corectă.

(2) Întrebările pentru probele scrise sunt unice la nivel național şi vor fi stabilite de o comisie desemnată de conducerea executivă a structurii centrale a I.N.P.P.A., asistată de consultanți de specialitate, cu asigurarea confidenţialităţii. Comisia de propunere a subiectelor se va asigura ca subiectele să releve cunoştinţele teoretice şi aprofundarea jurisprudenţei relevante în materiile ce formează obiectul examinării. Subiectele vor urmări preponderent promovarea aptitudinilor specifice profesiei de avocat.

(3) Preşedintele Comisiei centrale de examen stabileşte dacă şi în ce condiţii la probele scrise poate fi consultată legislaţia de către candidaţi. Nu sunt admise texte adnotate sau comentate. Prin texte adnotate sau comentate se înțelege adnotarea sau comentarea realizată de editură sau de către candidat. Măsura se aplică unitar pentru structura centrală a I.N.P.P.A. şi structurile teritoriale ale acestuia.

Art. **9**. (1) Înainte de predarea lucrărilor, candidaţii îşi scriu numele şi prenumele pe colţul foii de răspuns ce urmează a fi lipit, după care se aplică ştampila l.N.P.P.A. pentru asigurarea secretului lucrării.

(2) Orice încercare de fraudă atrage excluderea candidatului din examen. Regulile privind cazurile de fraudă și procedura aferentă se stabilesc prin Regulamentul de organizare și funcționare a I.N.P.P.A. și de comisia centrală de examen.

**Art. 10**. (1) Pentru fiecare întrebare la care candidatul a răspuns corect și complet se acordă 1 punct.

(2) Baremele la probele scrise se afişează la locul desfăşurării examenului în cel mult o oră de la încheierea fiecarei probe, dar nu mai puțin de 30 de minute, şi se publică pe pagina web a I.N.P.P.A.

(3) Contestaţiile privind formularea subiectelor şi corectitudinea baremelor de notare se formulează în termen de 24 de ore de la afişarea fiecărui barem. Contestaţiile se soluţionează în termen de cel mult 48 de ore de la încheierea perioadei de depunere a contestațiilor, de către Comisia centrală de soluţionare a contestaţiilor a l.N.P.P.A. desemnată de Comisia Permanentă a U.N.B.R. Afişarea rezultatelor soluţionării contestaţiilor se face pe pagina web a I.N.P.P.A.

(4) În cazul în care în urma soluționării contestațiilor se anulează întrebări sau răspunsuri care conduc la diminuarea punctajului candidaților care nu au formulat contestații, numai pentru aceștia din urmă se acordă un nou termen de 24 de ore pentru formularea de contestații, cu privire exclusiv la întrebările/răspunsurile anulate. Termenul de soluționare a acestor noi contestații este de 48 de ore de la încheierea perioadei de depunere a acestora.

(5) Baremul final este cel publicat în urma soluționării tuturor contestațiilor și reprezintă unicul criteriu de evaluare a lucrărilor candidaților.

(6) Punctajele obținute de candidați la fiecare dintre probele scrise se comunică prin afişare la avizier, prin grija secretariatului l.N.P.P.A., în termen de 48 de ore de la afişarea baremului final la fiecare probă.

(7) Contestaţiile ce au ca obiect operaţiunile de corectare se formulează în termen de 24 de ore de la afişarea punctajelor acordate la fiecare dintre probele scrise şi se soluţionează în termen de 48 de ore de către Comisia desemnată de Comisia Permanentă U.N.B.R. .

**Art. 11.** Pentru promovarea probelor candidații trebuie să obțină cel puțin 30 de puncte la proba scrisă 1 și, respectiv, cel puțin 18 puncte la proba scrisă 2.

**Art. 12**. (1) Calificativul acordat candidatului pentru examenul de absolvire susținut se determină în raport de punctajul cumulat obținut de candidat la cele două probe scrise, cu condiția ca la fiecare probă acesta să fi obținut cel puțin punctajul minim prevăzut la art. 11, după cum urmează:

1-47 de puncte = nesatisfăcător (NS);

48-59 de puncte = satisfăcător (S);

60-70 de puncte = bine (B);

71-80 de puncte = foarte bine (FB);

(2) Sunt declaraţi respinşi la examen candidaţii care nu au obținut punctajul minim prevăzut la art. 11 la oricare dintre probe sau care au obţinut calificativul final „*nesatisfăcător*” prevăzut la art. 12.

**Art. 13**. (1) La încheierea examenului, se va întocmi un proces-verbal care va menţiona numele și prenumele sau, după caz, codul candidaților prezentați, punctajele obţinute de aceștia la probele scrise, calificativele finale corespunzătoare, mențiunea „promovat” ori „respins”, numele şi prenumele sau, după caz, codul celor care nu s-au prezentat la examen şi motivele neprezentării, modul de soluţionare a cererilor de amânare a susţinerii examenului, concluziile şi propunerile comisiei.

(2) Procesul-verbal va fi semnat de preşedintele şi secretarul comisiei centrale de examen.

**Art. 14**. (1) Validarea rezultatelor examenului de absolvire al l.N.P.P.A., inclusiv în la nivelul structurilor teritoriale, se face de către Comisia Permanentă a U.N.B.R.

(2) După validarea rezultatelor examenului, l.N.P.P.A. va elibera absolvenţilor adeverinţe ce atestă promovarea examenului de absolvire.

(3) În termen de cel mult un an de la validarea rezultatelor examenului de absolvire, l.N.P.P.A. va elibera absolvenţilor certificatele ce atestă formarea profesională iniţială în profesia de avocat.

**Art. 15.** (1) În caz de nepromovare a examenului de absolvire, candidatul are dreptul la susținerea unui nou examen de absolvire, în condițiile prevăzute de legislația profesiei de avocat, într-o altă sesiune organizată pentru cursanții care au finalizat cu succes programul de pregătire profesională iniţială în cadrul I.N.P.P.A.

(2) La participarea la o nouă sesiune a examenului de absolvire, candidatul va susține ambele probe, chiar dacă a promovat una dintre probe într-o sesiune anterioară.

**Art. 16.** (1) Prezentul regulament intră în vigoare la data aprobării sale de către Consiliul U.N.B.R.

(2) Prevederile prezentului regulament privitoare la susținerea probei 2 de examen se aplică cu începere de la data la care în structurile I.N.P.P.A. se oferă cursanților înscriși în anul II de formare inițială, la data începerii studiilor anului II, cel puțin un pachet de discipline opționale.

(3) Până la data aplicării prevederilor privitoare la proba 2 de examen, prevăzută la alin. (1), examenul de definitivare va cuprinde numai proba 1. În acest caz, calificativul acordat candidatului pentru examenul de absolvire susținut se determină în raport de punctajul obținut de candidat la această probă, după cum urmează:

1-29 de puncte = nesatisfăcător (NS);

30-35 de puncte = satisfăcător (S);

36-40 de puncte = bine (B);

41-50 de puncte = foarte bine (FB);

(4) Indiferent de numărul probelor cuprinse în structura examenului de absolvire, înscrierea la susținerea examenului este condiționată de promovarea cu succes de către cursanții I.N.P.P.A. a tuturor disciplinelor cuprinse în planul de formare al I.N.P.P.A., potrivit prevederilor Regulamentului de organizare și funcționare a I.N.P.P.A.

(5) La data intrării în vigoare a prezentului regulament se abrogă integral Regulamentul privind organizarea şi desfăşurarea examenului de absolvire a Institutului Naţional pentru Pregătirea şi Perfecţionarea Avocaţilor - I.N.P.P.A., adoptat prin Hotărârea nr. 525 din 01 septembrie 2012 a Consiliului U.N.B.R., precum și orice prevederi contrare, inclusiv cele privind întocmirea și evaluarea caietului de lucrări profesionale.